Title: ประกาศกระทรวงการคลัง เรื่อง การกู้เงินจากธนาคารพัฒนาเอเชียสำหรับโครงการก่อสร้างทางสายหลักเป็น 4 ช่องจราจร (ระยะที่ 2) ทางหลวงหมายเลข 22 ช่วงอำเภอหนองหาน - อำเภอพังโคน ทางหลวงหมายเลข 22 ช่วงสกลนคร - นครพนม (กิโลเมตรที่ 180 – 213) และทางหลวงหมายเลข 23 ช่วงร้อยเอ็ด - ยโสธร

ประกาศกระทรวงการคลัง
เรื่อง
การกู้เงินจากธนาคารพัฒนาเอเชียสำหรับโครงการก่อสร้างทางสายหลักเป็น ๔ ช่องจราจร
(ระยะที่
๒) ทางหลวงหมายเลข ๒๒ ช่วงอำเภอหนองหาน - อำเภอพังโคน
ทางหลวงหมายเลข ๒๒
ช่วงสกลนคร -
นครพนม (กิโลเมตรที่ ๑๘๐ - ๒๑๓) และทางหลวงหมายเลข ๒๓ ช่วงร้อยเอ็ด - ยโสธร[๑]

เพื่ออนุวัติตามความในมาตรา ๑๖
แห่งพระราชบัญญัติการบริหารหนี้สาธารณะ พ.ศ. ๒๕๔๘ และที่แก้ไขเพิ่มเติม
กระทรวงการคลัง ขอประกาศให้ทราบทั่วกันว่า
รัฐบาลได้ลงนามในสัญญาเงินกู้กับธนาคารพัฒนาเอเชีย (Asian Development Bank: ADB) เมื่อวันที่ ๔ กรกฎาคม ๒๕๖๑ เพื่อใช้ในการดำเนินโครงการก่อสร้างทางสายหลักเป็น
๔ ช่องจราจร (ระยะที่ ๒) ทางหลวงหมายเลข ๒๒ ช่วงอำเภอหนองหาน - อำเภอพังโคน
ทางหลวงหมายเลข ๒๒ ช่วงสกลนคร - นครพนม (กิโลเมตรที่ ๑๘๐ - ๒๑๓) และทางหลวงหมายเลข
๒๓ ช่วงร้อยเอ็ด - ยโสธร ของกรมทางหลวง โดยมีรายละเอียดดังนี้

๑.  เป็นเงินกู้สกุลเหรียญสหรัฐ
จำนวน ๙๙,๔๐๐,๐๐๐ เหรียญสหรัฐ
(เก้าสิบเก้าล้านสี่แสนเหรียญสหรัฐถ้วน) หรือเทียบเท่า ๓,๓๐๘,๘๗๖,๙๐๐ บาท
(สามพันสามร้อยแปดล้านแปดแสนเจ็ดหมื่นหกพันเก้าร้อยบาทถ้วน) โดยคำนวณตามอัตราแลกเปลี่ยนขายถัวเฉลี่ย
ณ วันลงนาม คือ ๑ เหรียญสหรัฐ เท่ากับ ๓๓.๒๘๘๕ บาท

๒.  อัตราดอกเบี้ยเงินกู้ กำหนดตามที่
ADB ประกาศซึ่งกำหนดตามอัตราดอกเบี้ย ณ วันกำหนดโดยการเบิกจ่ายเงินกู้แต่ละครั้งในงวดการชำระดอกเบี้ยงวดหนึ่ง
ๆ จากกำหนดอัตราดอกเบี้ยตาม
(๑) อัตรา LIBOR สกุลเงินเหรียญสหรัฐ ระยะเวลา ๖ เดือน
(๒) บวกส่วนต่าง (Spread) ของ ADB ร้อยละ ๐.๕๐ ต่อปี
และหักลบอัตราส่วนลดสำหรับประเทศสมาชิก (Rebate) ของ ADB โดยจะเปลี่ยนแปลงตามประกาศของ ADB

๓.  ค่าธรรมเนียมผูกพันเงินกู้
(Commitment Charge) อัตราร้อยละ ๐.๑๕ ต่อปีโดยคำนวณจากยอดเงินกู้ที่ยังไม่เบิกจ่ายและเริ่มคำนวณภายหลังจากวันที่ลงนามในสัญญาเงินกู้แล้ว
๖๐ วัน

๔.  การชำระดอกเบี้ยและค่าธรรมเนียมอื่น
ๆ กำหนดชำระปีละ ๒ งวด โดยชำระในวันที่ ๑๕ กุมภาพันธ์ และ ๑๕ สิงหาคม ของทุกปี

๕.  กำหนดชำระคืนเงินต้น
ภายใน ๑๓ ปี รวมระยะปลอดหนี้ ๓ ปี และจะเริ่มชำระคืนเงินต้นงวดแรก ๑๕ กุมภาพันธ์ ๒๕๖๔
และชำระคืนเงินต้นงวดสุดท้ายในวันที่ ๑๕ สิงหาคม ๒๕๗๓

๖.  กระทรวงการคลังจะเบิกจ่ายเงินกู้จาก
ADB ในคราวเดียวทั้งจำนวนและดำเนินการบริหารความเสี่ยงอัตราแลกเปลี่ยนและอัตราดอกเบี้ย
(Cross Currency Swap : CCS) และกรมทางหลวงจะทยอยเบิกเงินกู้ตามความก้าวหน้าและค่าใช้จ่ายที่เกิดขึ้นจริงตามความเหมาะสมและจำเป็นต่อไป

๗.  รัฐบาลได้กำหนดนำเงินกู้จากรายนี้ไปใช้สำหรับโครงการก่อสร้างทางสายหลักเป็น ๔ ช่องจราจร (ระยะที่ ๒) ทางหลวงหมายเลข ๒๒
ช่วงอำเภอหนองหาน - อำเภอพังโคน ทางหลวงหมายเลข ๒๒ ช่วงสกลนคร - นครพนม
(กิโลเมตรที่ ๑๘๐ - ๒๑๓) และทางหลวงหมายเลข ๒๓ ช่วงร้อยเอ็ด - ยโสธรของกรมทางหลวง
โดยมีวัตถุประสงค์เพื่อพัฒนาระบบทางหลวงให้มีประสิทธิภาพในการรับรองการจราจรที่เพิ่มมากขึ้น
เป็นการขยายโครงสร้างพื้นฐานทางถนนให้เชื่อมต่อกันเป็นระบบ และพัฒนาส่งเสริมความเป็นศูนย์กลาง
การคมนาคมและขนส่งในภูมิภาคเอเชียตะวันออกเฉียงใต้ต่อไป

ประกาศ ณ วันที่ ๒๕ กรกฎาคม พ.ศ. ๒๕๖๑
อภิศักดิ์  ตันติวรวงศ์
รัฐมนตรีว่าการกระทรวงการคลัง

พัชรภรณ์/จัดทำ
๑๐
ธันวาคม ๒๕๖๑

[๑] ราชกิจจานุเบกษา เล่ม ๑๓๕/ตอนพิเศษ
๑๙๙ ง/หน้า ๑๗/๑๗ สิงหาคม ๒๕๖๑